KOMISSION ASETUS (ETY) N:o 482/74,

annettu 27 päivänä helmikuuta 1974,

tavaroiden luokittelusta yhteisen tullitariffin alanimikkeeseen 23.04 B

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon yhteisen tullitariffin nimikkeistön yhdenmukaiseksi soveltamiseksi toteutettavista toimenpiteistä 16 päivänä tammikuuta 1969 annetun neuvoston asetuksen (ETY) N:o 97/69(1) ja erityisesti sen 3 artiklan,

sekä katsoo, että

tarvitaan säännöksiä yhteisen tullitariffin nimikkeistön yhdenmukaisen soveltamisen varmistamiseksi luokiteltaessa öljyn erottamisessa maissinalkioista liuottimilla tai puristamalla saatavia jätetuotteita,

neuvoston 28 päivänä kesäkuuta 1968 antaman asetuksen (ETY) N:o 950/68(2), sellaisena kuin se on viimeksi muutettuna 17 päivänä joulukuuta 1973 annetulla neuvoston asetuksella (ETY) N:o 1/74(3), liitteenä olevan yhteisen tullitariffin nimikkeeseen 23.04 kuuluvat kasviöljyjen erottamisessa syntyvät jätetuotteet; tässä nimikkeessä tarkoitetut jätetuotteet ovat kiinteitä jätetuotteita, jotka syntyvät erotettaessa puristamalla, liuottimilla tai linkoamalla öljysiemenien ja öljypitoisten hedelmien öljyä; nämä jätetuotteet koostuvat puu-, valkuais-, tärkkelys- ja kivennäisaineista, ne sisältävät vielä tietyn määrän rasva-aineita ja voivat olla litteinä leipinä (kakkuina), rouheena tai karkeana jauhona (öljykakkujauhona) ja myös yhteenpuristettuna esimerkiksi lieriön tai kuulan muotoon (pelletteinä),

jätetuotteilla ei voida tarkoittaa tuotteita, joista voidaan vielä erottaa öljyä taloudellisesti kannattavalla tavalla, eikä tuotteita, jotka sisältävät (vähäisiä määriä lukuun ottamatta) aineksia, joista ei ole erotettu öljyä, ja jotka on lisätty todellisiin jätetuotteisiin,

öljyjen erottamisessa maissinalkioista syntyvät jätetuotteet saadaan erottamalla öljy maissinalkioista joko liuottimilla tai puristamalla; tässä erottamisessa käytettävät tuotteet ovat usein tuotteita, jotka koostuvat maissinalkiosta sekä maissinjyvän siemenvalkuaisesta ja siemenkuoresta,

jätetuotteet eroavat toisistaan rasva-aine- ja proteiinipitoisuudeltaan käytettävän erottamismenetelmän (liuottimien käytön tai puristamisen) ja käytettävien tuotteiden erilaisen koostumuksen mukaan,

alanimikkeeseen 23.04 B kuuluvista maissinalkioista saadun öljyn erottamisessa syntyvien jätetuotteiden erottumiseksi toisaalta tuotteista, joille ei ole suoritettu täydellistä öljyn erottamista maissinalkioista, ja toisaalta tuotteista, jotka sisältävät todellisten jätetuotteiden lisäksi aineksia, joista ei ole erotettu öljyä, on välttämätöntä vahvistaa tärkkelyksen, rasva-aineiden ja valkuaisaineiden vähimmäis- tai enimmäispitoisuudet; nämä pitoisuudet, jotka lasketaan kuiva-aineen painosta, voidaan alan nykyisen tekniikan mukaan vahvistaa seuraaviksi:

a) liuottimilla erottamalla saadut jätetuotteet;

- tärkkelys: vähemmän kuin 45 prosenttia,

- valkuaisaineet (typpipitoisuus × 6,25): vähintään 11,5 prosenttia,

- rasva-aineet: vähemmän kuin 3 prosenttia;

b) puristamalla suoritetulla erottamisella saadut jätetuotteet:

- tärkkelys: vähemmän kuin 45 prosenttia,

- valkuaisaineet (typpipitoisuus × 6,25): vähintään 13 prosenttia,

- rasva-aineet: vähintään 3 prosenttia ja enintään 8 prosenttia, ja

tässä asetuksessa säädetyt toimenpiteet ovat yhteisen tullitariffin nimikkeistöä käsittelevän komitean lausunnon mukaiset,

ON ANTANUT TÄMÄN ASETUKSEN:

1 artikla

Öljyn erottamisessa maissinalkioista liuottimilla tai puristamalla saadut jätetuotteet kuuluvat yhteisen tullitariffin alanimikkeeseen 23.04 B ainoastaan, jos niillä on samanaikaisesti kuiva-aineen painosta laskettuina seuraavat pitoisuudet:

1. kun tuotteiden rasva-ainepitoisuus on vähemmän kuin 3 prosenttia:

- tärkkelyspitoisuus: pienempi kuin 45 prosenttia,

- valkuaisainepitoisuus (typpipitoisuus × 6,25): vähintään 11,5 prosenttia

2. kun tuotteiden rasva-ainepitoisuus on vähintään 3 prosenttia ja enintään 8 prosenttia:

- tärkkelyspitoisuus: pienempi kuin 45 prosenttia,

- valkuaisainepitoisuus (typpipitoisuus × 6,25): vähintään 13 prosenttia.

Nämä jätetuotteet eivät myöskään saa sisältää aineksia, jotka eivät ole peräisin maissinjyvistä.

2 artikla

Tämä asetus tulee voimaan 1 päivänä huhtikuuta 1974.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 27 päivänä helmikuuta 1974.

Komission puolesta

Puheenjohtaja

François-Xavier ORTOLI

(1) EYVL N:o L 14, 21.1.1969, s. 1

(2) EYVL N:o L 172, 22.7.1968, s. 1

(3) EYVL N:o L 1, 1.1.1974, s. 1